Fis-seminarju f’tal Virtù fir-Rabat, jum il-missjoni din is-sena ġie ċċelebrat b’differenza għaliex fih kienu l-missjunarji barranin li qed iwettqu l-missjoni tagħhom f’Malta li kienu fiċ-ċentru tal-attività. Ħafna drabi nisimgħu bid-diversi Maltin għall-missjoni f’pajjiżi oħra, l-aktar biex jgħatu daqqa t’id lil dawk fil-bżonn. Madanakollu, ftit nisimgħu dwar missjunarji li jiġu Malta, biex jagħtu l-għajnuna tagħhom. Fis-Seminarju tal-Arċisqof f’Tal-Virtù r-Rabat, sorijiet minn kongregazzjonijiet differenti u qassisin iċċelebraw jum il-Missjoni, fost l-oħrajn billi taw togħma tal-kultura li ġejjin minnha. Dan billi f’din il-festa ta’ nazzjonijiet kif kienet mlaqqma l-attività, ħejjew ikel tipiku u ġabu magħhom b’oġġetti relatati ma kulturi etniċi tal-kontinent li ġejjin minnu. F’Malta hawn aktar minn 40 soru barranija. Uħud minnhom tkellmu dwar x’inhi l-missjoni tagħhom f’Malta. L-attività fis-seminarju ġiet organizzata minn Missio, jew kif kien magħruf qabel l-Uffiċċju Missjunarju. Id-direttur ta’ Missio, Monsinjur Salvinu Micallef, qal lil Malta ma tibgħatx biss missjunarji iżda tirċievi ukoll missjunarji. Il-jum missjunarju din is-sena kellu it-tema “Agħtihom inthom x’jieklu”, biex twassal il-messaġġ ħalli aktar nies jgħinu lil popli f’artijiet mifnija bil-ġuħ.